બળાત્કાર કે ગેંગરેપ જેવા શબ્દો જે તે પીડિતા માટે ગાળ સમાન ગણાય છે. આવા શબ્દનો મજાકમાં પણ ઉપયોગ કરવો ન જોઈએ. બળાત્કાર માત્ર શરીર પરનો ત્રાસ નથી પણ તે જે તે પીડિતાના મન અને તેના અસ્તિત્વ પરના હુમલા સમાન છે. દેશમાં આવા કેસ અવારનવાર બની રહ્યા છે અને આવી ઘટના વખતે થોડો સમય જે તે પીડિતાના પરિવારજનોને લોકોની સહાનુભૂતિ મળે છે પણ બાદમાં આવા કેસમાં આમ જનતા તરફથી સહકાર મળવાનું બંધ થઈ જાય છે અને છેવટે આવી ઘટનાનો ભોગ બનેલા પરિવાર એકલા પડી જાય છે. ચાર વર્ષ પહેલા નિર્ભયા સાથે આવી ઘટના બની હતી ત્યારે શરૂઆતમાં કોર્ટની સુનાવણી વખતે નિર્ભયાના પરિવારજનો સાથે અનેક લોકો આવતા હતા પણ છેલ્લાં કેટલાક સમયથી હવે કોર્ટમાં આવતા લોકોની સંખ્યામાં નોંધપાત્ર ઘટાડો થઈ ગયો છે. જે એ વાતની સાબિતી આપે છે કે સમાજ આવી ઘટના પ્રત્યે ઓછી લાગણી દર્શાવવા લાગ્યો છે. જેના કારણે જ સમાજમાં આવી ઘટના વારંવાર બનતી રહે છે.